טיסה 804 של איג'יפטאייר

טיסה 804 של איג'יפטאייר הייתה טיסת נוסעים בינלאומית מנמל התעופה שארל דה גול בפריז, צרפת, אל נמל התעופה הבינלאומי של קהיר בקהיר, מצרים, שבוצעה על ידי חברת התעופה המצרית איג'יפטאייר במטוס מדגם איירבוס A320. הטיסה נעלמה ממצגי המכ"ם בשעה 02:45 לפנות בוקר ב-19 במאי 2016, זמן קצר לאחר שנכנסה למרחב האווירי של מצרים, מעל הים התיכון. על המטוס היו 56 נוסעים, שבעה אנשי צוות, ושלושה מאבטחים. שר התעופה האזרחית של מצרים וראש שירות הביטחון הפדרלי של רוסיה העריכו שהמטוס הופל במתקפת טרור. מומחי תעופה שחקרו את ההתרסקות הקטלנית הודיעו באפריל 2022 כי הסיבה להתרסקות הייתה סיגריה בוערת בתא הטייס, שהתלקחה בעקבות דליפת חמצן ממסכות החירום וגרמה לשריפה במטוס. המטוס, מדגם איירבוס A320, בעל קוד הרישוי SU-GCC, ביצע את טיסתו הראשונה ב-25 ביולי 2003 ונכנס לשירות חברת התעופה המצרית מספר חודשים מאוחר יותר. המטוס עבר בדיקה ב-18 במאי, אותו היום בו המריא מפריז לקהיר, אך לפני טיסה זו הוא ביצע עוד 4 טיסות (3 טיסות ליעדים באפריקה וטיסת ההלוך מקהיר לפריז). המטוס טס בערך 48,000 שעות עד היעלמותו. המטוס המריא מנמל התעופה שארל דה גול בפריז ב-18 במאי 2016 בשעה 23:09 זמן מקומי, והיה אמור לנחות בקהיר בשעה 03:05. בשעה 02:30, בעודו טס בגובה של 36,975 רגל (11,270 מטרים) במרחק של 282 ק"מ מחופי מצרים וזמן קצר לאחר שנכנס אל המרחב האווירי המצרי, נעלם המטוס מהמכ"ם, 3 שעות ו-25 דקות לאחר ההמראה. דווח כי בשעה 04:26 זמן מקומי נשלח איתות חירום מהאזור בו המטוס נעלם, אך צבא מצרים דחה את הדיווחים הללו ומסר כי לא התקבלו אותות מצוקה מהמטוס. על פי שר ההגנה היווני, פאנוס קאמנוס, סטה המטוס ממסלולו זמן קצר לאחר שנכנס למרחב הפיקוח התעופתי של מצרים. בגובה 11 קילומטר ביצע המטוס פנייה חדה של 90 מעלות שמאלה, ומיד לאחר מכן פנה 360 מעלות ימינה, והחל לצלול מטה. קשר המכ"ם נותק בגובה 3 קילומטר. שר התעופה האזרחית של מצרים הכחיש את המידע ואמר שלא בוצעו תנועות חריגות לפני שהמטוס נעלם, אך ייתכן שהמכ"מים המצריים לא היו מסוגלים לעקוב אחר המטוס באופן מדויק כמו המכ"מים היווניים בשל מרחקם מהמטוס. דווח כי תושבים באיי יוון הסמוכים לאזור היעלמות המטוס ראו "להבות בשמיים". 56 נוסעים מ-12 מדינות היו על סיפון המטוס. שלושה מהם ילדים, בהם שני תינוקות. על הסיפון היו עשרה אנשי צוות, בהם שלושה מאבטחים של איג'יפטאייר, חמישה דיילים ושני טייסים. על פי חברת התעופה, חווה הקפטן 6,275 שעות טיסה, מתוכם 2,101 על מטוס ה-A320, והקצין הראשון 2,766 שעות. ביום היעלמות המטוס נפתח מבצע רב-לאומי נרחב לחיפושו. מצרים ויוון שלחו צוותי חיפוש בניסיון לאתר את המטוס ואת נוסעיו בים התיכון. חיל האוויר היווני שלח לאזור מטוס הרקולס וספינה של חיל הים. צרפת ובריטניה הודיעו גם הן שישלחו כוחות סיוע. למחרת ההתרסקות הודיע צבא מצרים שמצא את שברי המטוס וחפצים אישיים של הנוסעים כ-290 ק"מ מצפון לאלכסנדריה. ב-20 במאי נמצאו שרידי המטוס וגופות וכל נוסעי הטיסה הוכרזו מתים. בהמשך החיפושים נמצאו הקופסאות השחורות של המטוס. מדיה וקבצים בנושא טיסה 804 של איג'יפטאייר בוויקישיתוף תיק התאונה והיסטוריית המטוס של טיסה 804 של איג'יפטאייר, באתר Aviation Safety Network (באנגלית) רועי קייס, דיווח: התרסק מטוס נוסעים מצרי שהיה בדרכו מפריז לקהיר, באתר ynet, 19 במאי 2016 ג'קי חורי, אי. פי, רויטרס, מטוס מצרי ובו 66 נוסעים ואנשי צוות התרסק בים התיכון, באתר הארץ, 19 במאי 2016 פצצה או התרסקות: גופות ושרידי המטוס המצרי אותרו בים, באתר ynet, 21 במאי 2016 C. N. N. Staff, EgyptAir missing plane MS804: Live updates, CNN סוכנויות הידיעות, מצרים: סבירות גבוהה שהמטוס הופל במתקפת טרור, באתר ynet, 19 במאי 2016. Nick Squires, ‏Pilot’s cockpit cigarette sparked fire that brought down EgyptAir jet and killed 66, The Telegraph, 26 April 2022 Roland Hughes, David Gritten and Stephen Robb, EgyptAir Flight MS804 latest updates, BBC. EgyptAir flight MS804 - Flightradar24, www.flightradar24.com אי-פי, רויטרס, מטוס "איג'פט אייר" שידר אותות המעידים על עשן זמן קצר לפני שהתרסק, באתר הארץ, 21 במאי 2016. באתר BBC רועי קייס, מצרים הודיעה: נמצאו שברי המטוס שהתרסק, באתר ynet, 20 במאי 2016. The Latest: French investigators question Paris airport crew, באתר Associated Press, ‏20 במאי 2016 שוחזר מכשיר הקלטה נוסף מהמטוס המצרי שהתרסק, באתר ynet, 17 ביוני 2016